મને કોયલી રીફાઈનરીમાં ટ્રેઈની એન્જિનિયર તરીકે જોડાયાને હજુ થોડાં દિવસો જ થયાં હતાં. શનિવારની એ સાંજે મારાં જૂના મિત્રોને મળવા જવા માટે હું બાજવાનાં રેલ્વે સ્ટેશને ટ્રેનની રાહ જોઈ રહ્યો હતો. પ્લેટફોર્મ પર એક છેડેથી બીજે છેડે લટાર મારતો સમય પસાર કરી રહ્યો હતો. બાજવા ગામ તરફનાં પ્લેટફોર્મનાં છેડે દૂર એક બાંકડા પર બેસવા જઈ રહ્યો હતો ત્યાં મારી નજર એક આધેડ ઉંમરની બાઈ પર પડી. નજીક જતાં જોયું તો પથરાઓ ગોઠવીને બનાવેલાં એક ચૂલા પર તે રાંધી રહી હતી. બાજુમાં જ તે સ્ત્રીની પીઠ અડીને એક પુરુષ આરામ કરી રહ્યો હતો. બન્ને પતિ-પત્ની હતાં એમ કહી શકું. તે બન્નેથી થોડે દૂર એક મુસલમાન ફકીર ઊભા પગે થાંભલાનાં ટેકે બેઠો હતો.